## El Centre del Carme exposarà les obres de 27 artistes valencians seleccionats en la IV Biennal de Pintura M. Isabel Comenge

*** El 13 de novembre el CCCC acollirà per primera vegada l’exposició del certamen d’artistes emergents valencians amb més dotació de la Comunitat Valenciana
* El jurat ha donat a conéixer el nom dels seleccionats d’entre més d’un centenar presentats**

El Centre del Carme Cultura Contemporània (CCCC) exposarà l’obra de 27 artistes valencians, seleccionats d’entre més d’un centenar, en la IV Biennal de Pintura M. Isabel Comenge, els noms de la qual ha donat a conéixer este dimarts, 7 d’octubre, la Fundació Juan José Castellano Comenge (JJCC).

D’esta manera, el 13 de novembre el Centre del Carme serà per primera vegada seu de la Biennal M. Isabel Comenge, certamen d’artistes emergents la finalitat dels quals és promoure i difondre l’art de la Comunitat Valenciana, que està dotat amb un premi de 22.000 euros, un dels més importants d’Espanya i el de més dotació en la Comunitat Valenciana.

El director-gerent del Consorci de Museus de la Comunitat Valenciana, Nicolás Bugeda, ha recordat que la Fundació Juan José Castellano Comenge i el Consorci de Museus “compartixen els mateixos objectius de promoció de l’art valencià, per este motiu el Centre del Carme obri les portes per primera vegada a la Biennal M. Isabel Comenge”.

Així mateix, ha assenyalat “la importància que institucions públiques i privades conjuminen esforços per a donar suport al nostre sector creatiu” i ha mostrat la seua “satisfacció per acollir una de les exposicions més prometedores del panorama artístic valencià i un dels premis més importants a escala nacional”.

El jurat integrat pel guanyador del primer premi de la passada edició, Oliver Johnson; el comissari i crític d’art, Salvador Torres; el president de la Fundació Bancaixa, Rafael Alcón; la tècnica d’Exposicions del Consorci de Museus de la Comunitat Valenciana, Isabel Pérez Ortiz; i el pintor i catedràtic Horacio Silva, assessor d’art de la Fundació JJCC, ha donat hui a conéixer els seleccionats.

Els artistes que participaran en la IV Biennal de Pintura M. Isabel Comenge són: Adrián Joques, Agustín Esteso, Alejandra de la Torre, Araceli Pérez, Borja Docavo, Carla Fuentes, Daniel García, Fernando Jiménez, Ferran Gisbert, Helga Grollo, Joël Maestre, Jorge Llopis, José Luis Cremades, Josep Tornero, María Aranguren, María Salgado-Araujo, Mery Sales, Miquel Ponce, Mónica Jover, Nanda Botella, Nuria Rodríguez, Pablo Bellot, Rafael de Corral, Ramón Martínez, Sergio Rocafort, Silvia Lerín i Volkan Diyaroglu.

**Biennal de pintura M. Isabel Comenge**

La Biennal de Pintura M. Isabel Comenge, creada per la Fundació JJCC per a impulsar els artistes novells valencians, compta amb la col·laboració del CMCV i la regidoria de Cultura de l’Ajuntament de València des dels seus inicis.

Es tracta del certamen amb més dotació de la Comunitat Valenciana. Els guanyadors del primer i segon premi rebran 15.000 euros i 7.000 euros, respectivament.

Així mateix, les obres premiades passaran a formar part de la Col·lecció de la Fundació Juan José Castellano Comenge de pintura valenciana dels segles XX i XXI que, després de la defunció del seu fundador, continua ampliant-se amb la direcció d’Horacio Silva.

La III Biennal va tindre lloc en 2023 en les Drassanes de València. Oliver Johnson va aconseguir el primer premi amb l’obra *Gross Nussknacker*; Keke Vilabelda va aconseguir el segon premi amb *S/T Common Ground*; i José Luis Cremades amb l’obra *Still Life* i Sergio Barrera amb *Thizomes (Violonceous) No1*, van aconseguir el primer i segon accèssit, respectivament.

La Fundació JJCC va nàixer en novembre de 2016 amb l’objectiu de contribuir al desenrotllament social i cultural de la Comunitat Valenciana. Afavorida per l’empresari Juan José Castellano Comenge, compta amb un patronat format per deu membres procedents de diversos àmbits professionals: notaris, advocats, economistes, historiadors d’art, empresaris i metges. La seua activitat se centra en el foment de l’art i les accions socials.

Fecha: 07/10/2025